Na podlagi 16. člena Statuta Občine Vransko (Uradni list RS, št. 17/10 in 53/10 ter Uradne objave Občine Vransko, št. 21/2012, 46/2015 in 54/2016) je Občinski svet Občine Vransko na ….. seji dne ….. sprejel

**O D L O K  
o postopku, pogojih in merilih za sofinanciranje izvedbe protiprašne zaščite   
na** **javnih cestah in cestnih priključkih v Občini Vransko**

**I. SPLOŠNE DOLOČBE**

1. člen  
(predmet)

S tem odlokom se določijo postopek, pogoji in merila za sofinanciranje izvedbe protiprašne zaščite na javnih cestah in cestnih priključkih v Občini Vransko.

2. člen  
(nevtralna slovnična oblika)

V odloku uporabljeni izrazi v slovnični obliki moškega spola so uporabljeni kot nevtralni in veljajo enakovredno za oba spola.

**II. RAZPOLOŽLJIVA SREDSTVA IN UPRAVIČENCI**

3. člen  
(razpoložljiva sredstva)

Obseg razpoložljivih sredstev za sofinanciranje izvedbe protiprašne zaščite na javnih cestah in cestnih priključkih v posameznem letu se določi v vsakokratnem proračunu Občine Vransko.

4. člen  
(upravičenci)

Do nepovratnih sredstev za izvedbo protiprašne zaščite na javnih cestah in cestnih priključkih so upravičeni vlagatelji, ki imajo stalno prebivališče na območju občine Vransko in izpolnjujejo pogoje, določene s tem pravilnikom in javnim razpisom.

**III. IZVEDBA JAVNEGA RAZPISA**

5. člen  
(javni razpis)

Sklep o začetku postopka javnega razpisa sprejme župan.

Javni razpis pripravi občinska uprava in ga pred objavo posreduje v potrditev Odboru za gospodarstvo, varstvo okolja in gospodarske javne službe občinskega sveta.

Javni razpis se objavi v uradnem glasilu Občine Vransko »Občinski informator – Uradne objave Občine Vransko), na spletni strani Občine Vransko www.vransko.si in na oglasni deski Občine Vransko.

Javni razpis mora vsebovati namen za katerega se sredstva dodeljujejo, višino razpisanih sredstev, pogoje in merila za dodelitev sredstev, navedbo dokumentacije, ki jo morajo vlagatelji priložiti k vlogi, naslov za vložitev vloge, rok za vložitev vloge in postopek obravnave vloge.

V javnem razpisu se lahko poleg podatkov iz prejšnjega odstavka objavijo tudi drugi podatki, če je to potrebno glede na predmet javnega razpisa.

Razpisna dokumentacija mora biti v času javnega razpisa zainteresiranim vlagateljem brezplačno na razpolago na spletni strani Občine Vransko in na sedežu Občine Vransko v času uradnih ur občinske uprave.

Rok za prijavo na javni razpis ne sme biti krajši od tridesetih dni.

**IV. POGOJI IN MERILA ZA SOFINANCIRANJE**

6. člen  
(pogoji za sofinanciranje)

Pravico do sofinanciranja imajo vlagatelji, ki izpolnjujejo naslednje pogoje:

– da so lastniki zemljišč, preko katerih poteka javna cesta oziroma cestni priključek ali da imajo pridobljeno soglasje lastnika;

– da na odseku javne ceste oziroma cestnem priključku v sprejetem občinskem Načrtu razvojnih programov ni predvidena asfaltna prevleka;

– da so lastniki ali uporabniki stanovanjskih in gospodarskih objektov v neposredni bližini javne ceste oziroma cestnega priključka;

* da iz lastnih sredstev zagotovijo ustrezno ureditev spodnjega ustroja cestišča v širini minimalno 4 m.

7. člen  
(merila za sofinanciranje)

Vloge se vrednotijo po naslednjih merilih:

1. Kategorija ceste

lokalna cesta – 10 točk

javna pot – 5 točk

gozdna cesta – 3 točke

nekategorizirana cesta – 1 točka

1. Število gospodinjstev, za katere se zagotavlja protiprašna zaščita

več kot 5 gospodinjstev – 10 točk

štiri gospodinjstva – 7 točk

tri gospodinjstva – 5 točk

dve gospodinjstvi – 3 točke

eno gospodinjstvo – 2 točki

1. Šolska pot

šolska pot – 5 točk

**V. VREDNOTENJE VLOG IN DOLOČITEV VIŠINE SOFINANCIRANJA**

8. člen

Na podlagi pogojev in meril za sofinanciranje izvedbe protiprašne zaščite na javnih cestah in cestnih priključkih, določenih s tem pravilnikom, Odbor za gospodarstvo, varstvo okolja in gospodarske javne službe občinskega sveta določi prednostno listo upravičencev glede na zagotovljena sredstva v proračunu Občine Vransko.

Višino sofinanciranja s sklepom določi občinski svet.

**VI. SKLENITEV POGODBE IN OBJAVA REZULTATOV JAVNEGA RAZPISA**

9. člen

Župan v imenu Občine Vransko s posameznim upravičencem sklene pogodbo, s katero se podrobno določijo postopek izvedbe protiprašne zaščite ter medsebojne obveznosti upravičenca in Občine Vransko.

10. člen

Rezultati javnega razpisa se po zaključku postopka javnega razpisa objavijo na spletni strani Občine Vransko www.vransko.si.

**VII. OBVEZNOST OBVEŠČANJA IN NADZOR**

11. člen

Upravičenec je dolžan o vseh aktivnostih v zvezi z izvedbo protiprašne zaščite na javni cesti oziroma cestnem priključku pravočasno obveščati sofinancerja Občino Vransko.

Kakovost izvedbe spodnjega ustroja nadzira s strani Občine Vransko pooblaščeni nadzornik po poprejšnjem obvestilu upravičenca.

**VIII. MOŽNOST ODSTOPA OD POGODBE**

12. člen

Občina Vransko lahko v primeru neizpolnjevanja pogodbenih obveznosti s strani upravičenca enostransko odstopi od pogodbe.

**IX. KONČNI DOLOČBI**

13. člen

Z dnem uveljavitve tega odloka preneha veljati Odlok o merilih in kriterijih za sofinanciranje graditve občinskih cest, lokalnih cest in javnih poti (Uradni list RS, št. 93/99).

14. člen

Ta odlok začne veljati naslednji dan po objavi v uradnem glasilu Občine Vransko »Občinski informator – Uradne objave Občine Vransko«.

Številka: 007-01/2021 Župan Občine Vransko  
Vransko, ………………… Franc Sušnik, l. r.